***ΠΑΝΕΛΛΗΝΙΟ ΣΩΜΑΤΕΙΟ ΕΡΓΑΖΟΜΕΝΩΝ VODAFONE-ΠΑΝΑΦΟΝ***

(Αρ. Απόφασης Πρωτοδικείου: 5215/2008)

Αρ. Πρωτοκόλλου: 33/2024

*Αθήνα, 25/04/2024*

**Οδηγός για τις αργίες Πρωτομαγιάς και Πάσχα**

* [***Πως αμείβονται, πως διαχειρίζονται***](#Eastern_holidays)
* [***Πότε καταβάλλεται το δώρο του Πάσχα***](#Eastern_Salary)
* [***Τι ισχύει για τη χορήγηση αδειών***](#LeaveOnHoliday)
* [***Απόδοση επιδομάτων (γάμου, κ.λπ.) στη μισθοδοσία***](#MarriageAllowance)

Δεδομένου πως στον όμιλο έχουν επιβληθεί πολλές εργασιακές σχέσεις μέσω εργολάβων και στο παρελθόν έχουν παρατηρηθεί παραβάσεις στον προγραμματισμό εργασίας και στην αμοιβή, ενημερώνουμε όλους τους συναδέλφους για τον τρόπο προγραμματισμού αργιών και αμοιβής των επικείμενων αργιών με βάση όσα νομίμως ισχύουν. Για τυχόν απορίες μπορείτε να επικοινωνήσετε με το Διοικητικό Συμβούλιο του Σωματείου μέσω των εταιρικών e-mails ή και μέσω τηλεφώνων, κ.λπ. (ηλεκτρονικοί σύνδεσμοι επικοινωνίας υπάρχουν στο τέλος της ανακοίνωσης καθώς και στην ιστοσελίδα μας). **Σε περίπτωση μη απόδοσης των νομίμων δικαιωμάτων -ή προβλημάτων με τις μισθοδοσίες τους- παρακαλούμε όλους τους συναδέλφους για την άμεση ενημέρωση του Διοικητικού Συμβουλίου**, προκειμένου εγκαίρως να παρέμβουμε για την τήρηση των νομίμων υποχρεώσεων των εταιρειών.

***Η******Μεγάλη Παρασκευή & το Μεγάλο Σάββατο:*** Η Μεγάλη Παρασκευή (03-05-2024) είναι **υποχρεωτική ημιαργία για τα καταστήματα.** Σύμφωνα με το νόμο (άρθ. 4 ΒΔ 748/1966) απαγορεύεται η απασχόληση των μισθωτών και η λειτουργία των καταστημάτων **μέχρι τις 13.00 της Μεγάλης Παρασκευής.** Παράλληλα όμως είναι δυνατόν με απόφαση του Νομάρχη και μετά από σύμφωνη γνώμη των οικείων επαγγελματικών, εργοδοτικών και εργατικών οργανώσεων, να ορισθεί και διαφορετικά η λειτουργία των καταστημάτων την παραπάνω ημέρα εφόσον οι τοπικές συνθήκες το επιβάλλουν (Ν.425/76). Έως αυτή τη στιγμή δεν έχουμε υπόψιν κάποια διαφοροποίηση από τα ισχύοντα λόγω αποφάσεων Περιφερειαρχών - Νομαρχιών στα κατά τόπους καταστήματα.

Για τις **υπόλοιπες επιχειρήσεις** η Μεγάλη Παρασκευή **δεν περιλαμβάνεται στις υποχρεωτικές αργίες,** που ορίζει ο νόμος για τους εργαζόμενους στον ιδιωτικό τομέα. Ωστόσο, οι ιδιωτικές επιχειρήσεις στη χώρα μας **αργούν σε περίπτωση που η Μεγάλη Παρασκευή έχει χαρακτηρισθεί αργία ή ημιαργία από διάταξη ΣΣΕ, Κανονισμού Εργασίας της επιχείρησης, από επιχειρησιακή συνήθεια και έθιμο**, κατά το οποίο η επιχείρηση παραμένει κλειστή την ημέρα αυτή. **Αν μία επιχείρηση ή τμήμα της λειτουργήσει εφέτος κατ' εξαίρεση**, ενώ τα προηγούμενα χρόνια δεν λειτουργούσε, βάσει Συλλογικής Σύμβασης Εργασίας, κανονισμού εργασίας, επιχειρησιακής συνήθειας ή εθίμου, τότε για πλήρη απασχόλησή τους οι υπάλληλοι δικαιούνται προσαύξηση μισθού κατά **1/25** επί του ωρομισθίου των οποίων θα υπολογιστεί και η προσαύξηση κατά **75%** για την εργασία σε ημέρες αργίας.

Για τα τμήματα της εταιρείας που λειτουργούν και σε αργίες (τηλεφωνικά κέντρα, κ.λπ.) η Μεγάλη Παρασκευή θεωρείται κανονική εργάσιμη χωρίς να ισχύουν επιπλέον εξαιρέσεις στην ανάπαυση ή στην αμοιβή.

Οι ίδιες γενικές διατάξεις ισχύουν και για το **Μεγάλο Σάββατο** (04-05-2024) καθώς είναι **εργάσιμη ημέρα για τους εργαζόμενους που νόμιμα απασχολούνται Σάββατο** στον ιδιωτικό τομέα, **εκτός αν έχει καθιερωθεί αργία ή ημιαργία από διάταξη ΣΣΕ, Κανονισμού Εργασίας της επιχείρησης,** από επιχειρησιακή συνήθεια και έθιμο, κατά το οποίο η επιχείρηση παραμένει κλειστή την ημέρα αυτή. Σημειώνουμε πως το Μεγάλο Σάββατο δεν θεωρείται ημιαργία ούτε για τα καταστήματα σε αντίθεση με την Μεγάλη Παρασκευή. Το Μεγάλο Σάββατο έχει καθιερωθεί ως αργία μόνο για τους εργαζόμενους του Δημοσίου Τομέα.

***Η Κυριακή και η Δευτέρα του Πάσχα:*** Από τον νόμο έχουν καθοριστεί ως υποχρεωτική αργία. Τις συγκεκριμένες ημέρες απαγορεύεται η απασχόληση μισθωτών και η λειτουργία των επιχειρήσεων, **με εξαίρεση** εκείνες που λειτουργούν νόμιμα τις Κυριακές και κατά τις υποχρεωτικές αργίες. **Σε αυτή την περίπτωση οι εργαζόμενοι,** που αμείβονται με μηνιαίο μισθό, λαμβάνουν προσαύξηση 75%, που υπολογίζεται στο 1/25 του νομίμου μισθού τους για όσες ώρες απασχοληθούν. **Επιπλέον δικαιούνται αναπληρωματική ανάπαυση (ρεπό).** Συγκεκριμένα εφόσον οι εργαζόμενοι απασχοληθούν Κυριακή για χρόνο άνω των 5 ωρών δικαιούνται πρόσθετα και αναπληρωματική ανάπαυση (ρεπό), σε άλλη εργάσιμη ημέρα της εβδομάδας**.**

**Επίσης, αν πρόκειται για επιχειρήσεις ή τμήματα, που αργούν κατά τις Κυριακές και ημέρες αργίας και εκτάκτως θα λειτουργήσουν τη Δευτέρα του Πάσχα,** οφείλεται το 1/25 του συνήθως καταβαλλομένου μισθού τους και επιπλέον προσαύξηση 75% επί του νόμιμου ημερομισθίου για όσες ώρες απασχοληθούν.

Σε περίπτωση που ισχύουν ευνοϊκότεροι όροι (πχ από ΣΣΕ, Κανονισμό Εργασίας, επιχειρησιακή συνήθεια ή έθιμο) ως προς τις προσαυξήσεις της αμοιβής για την εργασία σε ημέρα Κυριακής (όπως και υποχρεωτικής αργίας), αυτοί υπερισχύουν.

Επισημαίνουμε **πως δεν είναι νόμιμος ο συμψηφισμός του ρεπό (ημέρα οφειλόμενης ανάπαυσης) με την υποχρεωτική αργία**. Στο παρελθόν -ειδικά στα τηλεφωνικά κέντρα- τα κυλιόμενα ρεπό των συναδέλφων καταχρηστικά η διοίκηση τα όριζε στις υποχρεωτικές αργίες με αποτέλεσμα το 80% των συναδέλφων να παρουσιάζει ρεπό την ημέρα επίσημης αργίας. **Η πρακτική αυτή επαναλαμβάνουμε πως είναι πλήρως καταχρηστική. Η διοίκηση οφείλει να τηρήσει -ακόμη και στα τμήματα που λειτουργούν- τη συνήθη κατανομή εργασίας.**

***Για την 1η Μάη****, ειδικά για το 2024:*

Η 1η Μάη σύμφωνα με την παράγραφο 1 του άρθρου 1 του ΑΝ 380/1968, όπως τροποποιήθηκε με την παράγραφο 1 του άρθρου 14 του Νόμου 4468/2017, καθορίστηκε πλέον ως υποχρεωτική αργία για όλα τα καταστήματα, τις βιομηχανίες, βιοτεχνικές επιχειρήσεις, εκμεταλλεύσεις και εργασίες γενικά, οι οποίες αργούν κατά τις Κυριακές. Υπενθυμίζεται ότι, σύμφωνα με τη νομοθεσία, όταν η Πρωτομαγιά συμπίπτει **με τη Μεγάλη Εβδομάδα**, τότε είναι αναγκαία η μεταφορά της*.* ***Ήδη έχει ανακοινωθεί για το 2024 η μεταφορά της για τις 7 Μάη (Τρίτη του Πάσχα).***

***Πως αμείβεται η αργία της Πρωτομαγιάς 2024 (δηλαδή η 7η Μάη):***

Πιο αναλυτικά, απαγορεύεται η απασχόληση των μισθωτών και η λειτουργία των επιχειρήσεων, εκτός από αυτές που λειτουργούν νόμιμα κατά τις Κυριακές και τις ημέρες αργίας όπως π.χ. επιχειρήσεις στον τομέα υγείας, τουρισμού, συγκοινωνίας, εργοστάσια συνεχούς λειτουργίας, κλπ.

**Ειδικότερα,** για τους εργαζόμενους που αμείβονται **με μηνιαίο μισθό**, εάν η επιχείρηση λειτουργεί κατά τις Κυριακές και αργίες θα λάβουν μόνο προσαύξηση 75% που υπολογίζεται στο νόμιμο ωρομίσθιό τους για όσες ώρες απασχοληθούν, ενώ αν πρόκειται για επιχείρηση που αργεί και εκτάκτως λειτουργήσει την 1η Μαΐου θα λάβουν επιπλέον της προσαύξησης 75% (επί του νομίμου ωρομισθίου τους) και τόσα ωρομίσθια του καταβαλλόμενου μισθού για όσες ώρες απασχολήθηκαν.

**Η φετινή Τετάρτη 1η Μάη για τους εργαζόμενους όλου του κόσμου έχει ένα ειδικό βάρος. Δεν είναι μία γιορτή ή μία αργία. Είναι η ημέρα που καθόρισε για όλο το κόσμο την κατανομή του 5νθήμερου/ 8ωρου, την ανάγκη γενικότερα μείωσης του χρόνου εργασίας χωρίς μείωση αποδοχών, το σεβασμό στον ελεύθερο χρόνο του εργαζόμενου. Πλέον που ο χρόνος εργασίας είναι ξανά υπό αμφισβήτηση είναι πιο επίκαιρη από ποτέ. Για αυτό το λόγο την 1η Μάη κηρύσσεται απεργία από τα περισσότερα συνδικάτα σε όλες τις χώρες του κόσμου. Καλούμε όλους τους συναδέλφους στις εκδηλώσεις και στις κινητοποιήσεις της εργατικής Πρωτομαγιάς, που θα γίνουν και φέτος. Με τη συμμετοχή μας να θέσουμε και εμείς, όπως μας αναλογεί, τη συμβολή μας στην υπόθεση σεβασμού του εργάσιμου χρόνου και του χρόνου ανάπαυσης καθώς και στις σταθερές και αξιοπρεπείς σχέσεις εργασίας. Για την απεργία της 1ης Μάη θα εκδώσουμε σχετική ανακοίνωση τις επόμενες ημέρες.**

***Συνοπτικά:***

## ***Τι ισχύει για τις επιχειρήσεις και τα τμήματα ομίλων που δεν λειτουργούν:***

- Όσοι εργάζονται με πενθήμερη απασχόληση και αμείβονται με μισθό, θα λάβουν κανονικά τον καταβαλλόμενο μισθό τους.

## ***Οι αποδοχές όσων εργαστούν:***

Σε ό,τι αφορά στις επιχειρήσεις που λειτουργούν νόμιμα κατά τις υποχρεωτικές αργίες, για τους **μισθωτούς που θα δουλέψουν** ισχύουν τα εξής:

**α)** Αν πρόκειται για επιχειρήσεις ή τμήματα που αργούν κατά τις Κυριακές και ημέρες αργίας και εκτάκτως θα λειτουργήσουν τις ημέρες επίσημης αργίας, οφείλεται το 1/25 του συνήθως καταβαλλόμενου μισθού τους και επιπλέον προσαύξηση 75% επί του νόμιμου ημερομισθίου για όσες ώρες απασχοληθούν.

**β)** Αν πρόκειται για επιχειρήσεις ή τμήματα που λειτουργούν νόμιμα κατά τις Κυριακές και τις λοιπές από τον νόμο αργίες, οφείλεται μόνον προσαύξηση 75%, που υπολογίζεται στο 1/25 του νόμιμου ημερομισθίου τους για όσες ώρες απασχοληθούν.

Πιο αναλυτικά, οι εργαζόμενοι θα πρέπει να γνωρίζουν, ότι εάν η απασχόληση επί μηνιαίο μισθό κατά την επίσημη αργία είναι πέραν των 40 ωρών, οφείλεται επιπλέον της προσαύξησης λόγω αργίας και η προσαύξηση λόγω πρόσθετης εργασίας (υπερεργασία, υπερωρία).

### *Τι ισχύει σε περίπτωση άδειας κατά την υποχρεωτική αργία:*

Το ημερομίσθιο των επισήμων αργιών το δικαιούνται και **οι μισθωτοί που είναι σε άδεια**, χωρίς να υπολογίσουν τη συγκεκριμένη ημέρα στις εργάσιμες ημέρες της άδειας τους. Ουσιαστικά παρατείνεται η άδειά τους κατά μία ημέρα.

***Γενικότερα:***

- Σε περίπτωση που ισχύουν ευνοϊκότεροι όροι (π.χ. από Συλλογική Σύμβαση Εργασίας (ΣΣΕ), κανονισμό εργασίας, επιχειρησιακή συνήθεια ή έθιμο) ως προς τις προσαυξήσεις της αμοιβής για την εργασία σε ημέρα υποχρεωτικής αργίας ή Κυριακής, αυτοί υπερισχύουν.

- Οι επίσημες αργίες έχουν από το νόμο καθοριστεί **υποχρεωτική αργία,** όπου **απαγορεύεται**  κάθε βιομηχανική, βιοτεχνική, εμπορική δραστηριότητα καθώς βέβαια και η απασχόληση των μισθωτών, εκτός από εκείνες τις επιχειρήσεις που νόμιμα λειτουργούν την Κυριακή.

***Ειδικά για τις άδειες και τα ρεπό των συναδέλφων στα τηλεφωνικά κέντρα:***

Με αφορμή την προηγούμενη αργία της 25ης Μαρτίου η διοίκηση κατά παράβαση των σχετικών διατάξεων συμψήφισε σε αρκετές περιπτώσεις την αργία με κανονική άδεια ενημερώνοντας, πως θα καταβάλλει προσαύξηση 75%. **Επισημαίνουμε πως η συγκεκριμένη πρακτική είναι πλήρως καταχρηστική και ουσιαστικά περικόπτει χρήματα και ανάπαυση από τους συναδέλφους.** Ως Σωματείο έχουμε προχωρήσει σε σχετική καταγγελία στην Επιθεώρηση Εργασίας και στο Υπουργείο Εργασίας και αναμένουμε να λάβουν επίσημη θέση. Η θέση μας είναι πως ο συμψηφισμός επίσημης αργίας με κανονική άδεια δεν επιτρέπεται. Η επίσημη αργία δεν πρέπει να προσμετράται στις κανονικές ημέρες αδείας. [***Έχουμε εκδώσει σχετική ανακοίνωση***](https://www.pasevodafone.gr/public/25thMarch_27032024.pdf)***.*** Προτρέπουμε τους συναδέλφους που θα αντιμετωπίσουν τέτοιο ζήτημα στις επίσημες αργίες να απαιτήσουν να μην προσμετρηθεί/ συμψηφιστεί η κανονική τους άδεια με την επίσημη ημέρα αργίας, η οποία σε αυτή την περίπτωση πρέπει να δοθεί ως επιπλέον ημέρα ανάπαυσης και να ενημερώσουν άμεσα το Διοικητικό Συμβούλιο του Σωματείου.

Παρόμοια επισημαίνουμε **πως δεν είναι νόμιμος ο συμψηφισμός του ρεπό (ημέρα οφειλόμενης ανάπαυσης) με την υποχρεωτική αργία**. Στο παρελθόν -ειδικά στα τηλεφωνικά κέντρα- τα κυλιόμενα ρεπό των συναδέλφων καταχρηστικά η διοίκηση τα όριζε στις υποχρεωτικές αργίες με αποτέλεσμα το 80% των συναδέλφων να παρουσιάζει ρεπό την ημέρα επίσημης αργίας. **Η πρακτική αυτή επαναλαμβάνουμε πως είναι πλήρως καταχρηστική. Η διοίκηση οφείλει να τηρήσει -ακόμη και στα τμήματα που λειτουργούν- τη συνήθη κατανομή εργασίας και να μην αλλάξει τον προγραμματισμό και την κατανομή των ρεπό. Οι ημέρες ρεπό πρέπει να αφορούν πολύ μικρό αριθμό -τον συνήθη- των συναδέλφων.** Μόνο σε αυτή την περίπτωση μπορεί να γίνει αποδεκτός ο συμψηφισμός καθώς ουσιαστικά αποτελεί οικονομική απώλεια για τους εργαζόμενους.

***Πάσχα 2024, μισθοδοσία, παροχή δώρου, κ.λπ:***

# ***Πότε καταβάλλεται:***

**Το Δώρο Πάσχα καταβάλλεται τη Μεγάλη Τετάρτη κάθε έτους,** άρα **φέτος θα καταβληθεί την 1η Μαΐου** (ο εορτασμός της Πρωτομαγιάς έχει μετακινηθεί). Το Δώρο Πάσχα υπόκειται σε εισφορές υπέρ ΕΦΚΑ, φόρου μισθωτών υπηρεσιών. Σημειώνεται βέβαια ότι ο εργοδότης μπορεί να καταβάλει το δώρο και νωρίτερα από την παραπάνω ημερομηνία.

**Το Δώρο Πάσχα σε καμία περίπτωση δεν επιτρέπεται να καταβληθεί σε είδος, αλλά μόνο σε χρήμα.**

**Δεδομένου πως φέτος οι τραπεζικές συναλλαγές λόγω αργιών θα είναι παγωμένες από 2/5 έως 8/5, είναι σημαντικό όλοι οι εργαζόμενοι να έχουν λάβει το δώρο του Πάσχα έως την 1η Μαΐου.**

## ***Ποιοι εργαζόμενοι το δικαιούνται:***

Σύμφωνα με την ισχύουσα νομοθεσία, όλοι οι μισθωτοί που απασχολούνται στον ιδιωτικό τομέα με σχέση εξαρτημένης εργασίας αορίστου ή ορισμένου χρόνου, πλήρους ή μερικής απασχόλησης, σε οποιονδήποτε εργοδότη, **δικαιούνται Δώρο Πάσχα. Υπενθυμίζουμε πως με τους μνημονιακούς νόμους το δώρο Πάσχα έχει περικοπεί για τους συνταξιούχους και τους εργαζόμενους του δημοσίου τομέα. Συμπαραστεκόμαστε στις διεκδικήσεις των Σωματείων για την καθολική επαναφορά του δώρου Πάσχα σε όλους τους εργαζόμενους.**

## ***Πως υπολογίζεται το Δώρο Πάσχα:***

Για τον υπολογισμό του ποσού των Δώρων λαμβάνεται υπόψη **ο τρόπος αμοιβής των μισθωτών**, δηλαδή αν αμείβονται με ημερομίσθιο ή με μισθό. Η χρονική περίοδος που υπολογίζεται το Δώρο Πάσχα αρχίζει από την 1η Ιανουαρίου μέχρι και την 30ή Απριλίου κάθε έτους. Έτσι, οι εργαζόμενοι που η σχέση εργασίας τους με τον εργοδότη είχε διάρκεια χωρίς διακοπή όλη τη χρονική περίοδο που προαναφέρθηκε, δηλαδή από 1ης Ιανουαρίου μέχρι 30ής Απριλίου κάθε έτους, δικαιούνται ολόκληρο το Δώρο που είναι ίσο με μισό (1/2) μηνιαίο μισθό για τους αμειβόμενους με μισθό.

Σε περίπτωση όμως που η σχέση εργασίας κάποιου μισθωτού με τον εργοδότη του δεν είχε διάρκεια ολόκληρο το προαναφερόμενο χρονικό διάστημα, δικαιούται να λάβει αναλογία δώρου, η οποία υπολογίζεται ως εξής: προκειμένου για αμειβόμενο με μισθό, ποσό ίσο με 1/15 του μισού μηνιαίου μισθού για κάθε οκτώ ημερολογιακές ημέρες διάρκειας της εργασιακής σχέσης. Εάν η σχέση εργασίας διαρκέσει λιγότερο από οκτώ ημέρες, δικαιούται ανάλογο κλάσμα για Δώρο Πάσχα.

***Χρόνοι που συνυπολογίζονται στο Δώρο Πάσχα:***

Δεν αφαιρείται αλλά λαμβάνεται υπόψη για τον υπολογισμό του Δώρου Πάσχα ο χρόνος υποχρεωτικής αποχής από την εργασία των γυναικών πριν και μετά τον τοκετό.

Επίσης, το χρονικό διάστημα κατά το οποίο εργαζόμενος σπουδαστής έλαβε σπουδαστική άδεια προκειμένου να συμμετάσχει σε εξετάσεις.

Ο χρόνος άδειας λουτροθεραπείας, εφόσον υπάρχει γνωμάτευση από ασφαλιστικό οργανισμό.
Αν ο μισθωτός ασθένησε κατά το ανωτέρω χρονικό διάστημα θα αφαιρεθούν μόνο οι ημέρες που έλαβε επίδομα ασθενείας από τον ασφαλιστικό φορέα. Παράδειγμα: Αν ένας μισθωτός απουσίασε από την εργασία του λόγω ασθένειας 60 μέρες και πήρε επίδομα ασθενείας από το ασφαλιστικό του ταμείο μόνο για 40 ημέρες, θα αφαιρεθούν από το χρονικό διάστημα της εργασιακής σχέσης μόνο οι 40 ημέρες για τις οποίες επιδοτήθηκε και όχι οι 60.

***Χρόνοι που δεν συνυπολογίζονται στο Δώρο Πάσχα:***

Δεν υπολογίζονται οι μέρες κατά τις οποίες ο μισθωτός απείχε από την εργασία του αδικαιολόγητα ή λόγω άδειας χωρίς αποδοχές.

Δεν λαμβάνεται υπόψη το διάστημα απουσίας των εργαζομένων λόγω συνδικαλιστικής δραστηριότητας (δηλαδή ο χρόνος της συνδικαλιστικής άδειας).

Σχετικά με την απεργία, η δικαστηριακή νομολογία δέχεται ότι οι ημέρες της απεργίας δεν υπολογίζονται στο χρόνο διάρκειας της εργασιακής σχέσης γιατί η αποχή του μισθωτού οφείλεται σε δική του θέληση και δεν μπορεί επομένως να χαρακτηριστεί σαν δικαιολογημένη απουσία. Κατ' αναλογία το ίδιο ισχύει και με τις στάσεις εργασίας αφού και αυτές αποτελούν στην πραγματικότητα απεργία.

***Υπολογισμός του Δώρου:***

Βάση υπολογισμού του δώρου αποτελούν οι αποδοχές που πραγματικά καταβάλλονται στους μισθωτούς κατά την 15η ημέρα πριν από το Πάσχα. Σε περίπτωση που η εργασιακή σχέση έχει λυθεί πριν από την παραπάνω ημερομηνία το Δώρο Πάσχα υπολογίζεται με βάση τις αποδοχές που καταβάλλονταν την ημέρα που λύθηκε η εργασιακή σχέση. Σαν καταβαλλόμενος μισθός ή ημερομίσθιο είναι το σύνολο των τακτικών αποδοχών. Στη έννοια των τακτικών αποδοχών περιλαμβάνονται ο μισθός ή το ημερομίσθιο, καθώς και κάθε άλλη παροχή (είτε σε χρήμα είτε σε είδος, όπως υπερεργασία, νόμιμη υπερωρία, επίδομα αδείας, επίδομα ισολογισμού, επιδόματα για τροφή, κατοικία, κτλ) εφ’ όσον καταβάλλεται από τον εργοδότη σαν αντάλλαγμα της παρεχόμενης από τον μισθωτό εργασίας, τακτικά κάθε μήνα, ή κατ’ επανάληψη περιοδικά σε ορισμένα διαστήματα του χρόνου. Στις τακτικές αποδοχές συνυπολογίζεται και το επίδομα αδείας. Συνεπώς ο μισθωτός θα λάβει το Δώρο Πάσχα προσαυξημένο με τον συντελεστή αδείας ο οποίος ανέρχεται σε 0,041666 π.χ εργαζόμενος με δώρο Πάσχα 900 ευρώ, με την προσαύξηση του συντελεστή αδείας θα πρέπει να πάρει 938 ευρώ.

Αναλυτικά για το δώρο του Πάσχα μπορείτε να δείτε και την αντίστοιχη σελίδα του [***ΚΕΠΕΑ εδώ.***](https://www.kepea.gr/aarticle.php?id=544)

***Ειδική αναφορά για το δικαίωμα απόδοσης επιδόματος γάμου στις μισθοδοσίες:***

Το επίδομα γάμου αυτή τη στιγμή δεν καταβάλλεται από τις εργολαβικές εταιρείες της Vodafone.
Η μόνη κατηγορία συναδέλφων που λαμβάνει ακόμη επίδομα γάμου είναι οι συνάδελφοι με εργοδότη τη Vodafone που εργάζονταν πριν το 2014 καθώς, αυτό προβλεπόταν από την τελευταία Επιχειρησιακή Συλλογική Σύμβαση Εργασίας, που είχε υπογράψει το Σωματείο μας το 2013. Όσοι συνάδελφοι εν ολίγοις είχαν καλυφθεί από τη σύμβαση τότε, συνεχίζουν να το λαμβάνουν. Επίσης και οι νέοι εργαζόμενοι Vodafone οφείλουν να το λαμβάνουν καθώς η Vodafone συμμετέχει στον ΣΕΒ, που θεωρείται κοινωνικός φορέας, ο οποίος δεσμεύεται από την ΕΓΣΣΕ.

***Λίγο πιο αναλυτικά:***

**Με τα μνημόνια** όλα τα επιδόματα σταμάτησαν το 2012, για τους εργαζόμενους που αμείβονταν βάσει κατώτατου μισθού, ορισμένου από την ΕΓΣΣΕ. Για την παροχή του επιδόματος γάμου στον ιδιωτικό τομέα ωστόσο, υπάρχει νομική διαφωνία. Σύμφωνα με τη ΓΣΕΕ είχε προβλεφθεί μεν από παλαιότερη Εθνική Γενική Συλλογική Σύμβαση Εργασίας αλλά επειδή στη συνέχεια είχε κυρωθεί με νόμο, είναι καθολικό για όλους τους εργαζομένους. Ωστόσο, το Υπουργείο Εργασίας και οι Επιθεωρήσεις Εργασίας δεν αποδέχονται αυτή την ερμηνεία. Με βάση εγκυκλίους, που έχουν εκδοθεί, θεωρούν πως στο επίδομα γάμου δεσμεύονται μόνο οι εργοδότες που συνυπογράφουν την ΕΓΣΣΕ. Οι διάφορες εργολαβικές εταιρείες της Vodafone δεν συμμετέχουν στους φορείς των εργοδοτών που συνυπογράφουν την ΕΓΣΣΕ οπότε, βάσει αυτής της ερμηνείας, δεν υποχρεούνται στην καταβολή του και δεν το καταβάλλουν.

**Στο παρελθόν** είχαμε θέσει το ζήτημα στην Επιθεώρηση Εργασίας αλλά είχαμε λάβει την παραπάνω απάντηση.

**Ως Σωματείο στα πάγια αιτήματά μας** είναι η παροχή επιδόματος γάμου σε όλους τους εργαζόμενους βάσει και της νομικής γνωμοδότησης της ΓΣΕΕ. Ωστόσο, δεδομένης της στάσης της κυβέρνησης και της Επιθεώρησης Εργασίας νομικώς δεν μπορούμε να το επιβάλλουμε. Απομένει η διεκδίκηση μέσω συλλογικών συμβάσεων και κινητοποιήσεων για να καταφέρουμε να το καθιερώσουμε για όλους τους συναδέλφους.

Για πιο πολλά στοιχεία μπορείτε να δείτε και τους παρακάτω συνδέσμους:

* [*https://www.kepea.gr/aarticle.php?id=2549#*](https://www.kepea.gr/aarticle.php?id=2549)
* [*https://www.taxheaven.gr/news/66177/epidoma-gamoy-shmera-poioi-ergazomenoi-to-dikaioyntai*](https://www.taxheaven.gr/news/66177/epidoma-gamoy-shmera-poioi-ergazomenoi-to-dikaioyntai)
* [*https://www.ot.gr/2024/02/22/apopseis/experts/to-epidoma-gamou-poioi-ergazomenoi-to-dikaiountai/*](https://www.ot.gr/2024/02/22/apopseis/experts/to-epidoma-gamou-poioi-ergazomenoi-to-dikaiountai/)

Καλούμε όλους τους συναδέλφους, που αντιμετωπίζουν ζητήματα με τις μισθοδοσίες τους, να έρχονται σε επικοινωνία με το Διοικητικό Συμβούλιο του Σωματείου.

**Το Διοικητικό Συμβούλιο**

[**https://www.pasevodafone.gr**](https://www.pasevodafone.gr) **-** **info@pasevodafone.gr**

[**Για επικοινωνία με τα μέλη του Δ.Σ. δείτε εδώ**](https://www.pasevodafone.gr/pd.php)